
Nr.147.393/2025
RAPORT DE SPECIALITATE
privind aprobarea transmiterii în folosință gratuită către SC ALBA IULIA TRANSPORT LOCAL SRL a unui spațiu din incinta sediului Primăriei Municipiului Alba Iulia

Prin proiectul de hotărâre supus spre dezbatere Consiliului Local al municipiului Alba Iulia, se propune luarea în discuție a transmiterii în folosință gratuită către SC ALBA IULIA TRANSPORT LOCAL SRL, a unui spațiu situat în incinta clădirii ce adăpostește sediul Primăriei municipiului Alba Iulia, proprietate publică a municipiului Alba Iulia, et.1, camera nr.110, situată în Alba Iulia pe str.Calea Moților, nr.5A, înscris în CF nr.89587-C1-U3 Alba Iulia, cu nr.top.2040/12/I, cu suprafață construită de 3.359 mp, având cod de clasificare 1.6.4. și valoarea de inventar de 12.983.417,41 lei, în scopul amenajării ca sediu al societății.


La întocmirea proiectului de hotărâre, s-au avut în vedere următoarele:


Prin dispozițiile HCL nr.363/2025 a fost înființată SC ALBA IULIA TRANSPORT LOCAL SRL, având ca obiect principal de activitate efectuarea de transporturi terestre de pasageri, pe bază de grafic, Municipiul Alba Iulia fiind asociat unic în cadrul acestei societăți.


Prin HCL nr.363/2025, Consiliul Local al municipiului Alba Iulia a mai stabilit ca sediul social al  SC ALBA IULIA TRANSPORT LOCAL SRL să se afle pe str.Calea Moților, nr.5A, in incinta clădirii care adăpostește sediul Primăriei și al Consiliului Local al municipiului Alba Iulia.


Pentru punerea în aplicare a dispozițiilor HCL nr.363/2025, este nevoie ca  SC ALBA IULIA TRANSPORT LOCAL SRL să primească un spațiu destinat sediului acesteia, conform dispozițiilor HCL nr.363/2025, pentru a se putea efectua demersurile legale necesare înființării și funcționării entității juridice anterior menționate

Prin prezentul proiect de hotărâre se propune transmiterea în folosință gratuită a spațiului de care are nevoie SC ALBA IULIA TRANSPORT LOCAL SRL, pentru o perioadă de timp egală cu durata de existență a societății, având în vedere dispozițiile art.874 alin.(1) din Legea nr.287/2009 privind Codul civil, republicată, cu modificările și completările ulterioare, potrivit cărora ”dreptul de folosință asupra bunurilor proprietate publică se acordă cu titlu gratuit, pe termen limitat, în favoarea instituțiilor de utilitate publică”.

La redactarea proiectului de hotărâre, au fost avute în vedere cele de mai sus, precum și dispoziţiile  art.129 alin.(2) lit."c", coroborat cu art.129 alin.(6) lit.”b”, ale art.139 alin.(3) lit.”g”, ale art.196 alin.(1) lit.”a”, art.297 alin.(1) lit.”d”, art.349, art.350, art.351 și art.352 din OUG nr.57/2019 privind Codul Administrativ, cu modificările și completările ulterioare.

